DOLOŽKA PREDNOSTI 
medzinárodnej zmluvy pred zákonmi 

(čl. 7 ods. 2 Ústavy SR)

1. 	Gestor zmluvy:
Ministerstvo zahraničných vecí Slovenskej republiky

2. 	Názov zmluvy:
Zmluva o Ústave pre Európu (Rím, 29. 10. 2004)

3. 	Účel a predmet zmluvy a jeho úprava v legislatíve Slovenskej republiky:
Zmluva o Ústave pre Európu (ďalej len ako “Zmluva o Ústave”) predstavuje predovšetkým výrazné zjednodušenie a sprehľadnenie celého komplexu primárneho práva EÚ ako aj jej  právneho a inštitucionálneho základu. Primárnym právom Európskej únie sú akty členských štátov, teda Zmluva o EÚ, Zmluva o založení Európskeho spoločenstva ako aj Zmluva o založení Európskeho spoločenstva pre atómovú energiu (tzv. zakladajúce zmluvy), Zmluva medzi Belgickým kráľovstvom, Dánskym kráľovstvom, Spolkovou republikou Nemecko, Helénskou republikou, Španielskym kráľovstvom, Francúzskou republikou, Írskom, Talianskou republikou, Luxemburským veľkovojvodstvom, Holandským kráľovstvom, Rakúskou republikou, Portugalskou republikou, Fínskou republikou, Švédskym kráľovstvom, Spojeným kráľovstvom Veľkej Británie a Severného Írska (členskými štátmi Európskej únie) a Českou republikou, Estónskou republikou, Cyperskou republikou, Lotyšskou republikou, Litovskou republikou, Maďarskou republikou, Maltskou republikou, Poľskou republikou, Slovinskou republikou, Slovenskou republikou o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (ďalej len Zmluva o pristúpení k EÚ) ako aj ďalšie zmluvy a akty, ktoré ich menili alebo dopĺňali. Zmluva o Ústave tak nahradí súčasný platný systém práva EÚ, ktorý SR úspešne prevzala na základe Zmluvy o pristúpení k EÚ 2003.

Nadobudnutím platnosti Zmluvy o Ústave bude celá sústava zakladajúcich zmlúv nahradená jednotným právnym systémom (článok IV-437), zjednotí sa tzv. pilierová štruktúra pôsobností ES a EÚ, zjednotí sa takisto rozdelenie komunitárneho a nekomunitárneho práva ako aj rozdelenie a spôsob vykonávania kompetencií medzi členskými štátmi a Úniou. Zavádzajú sa tiež nové právne akty ako právne nástroje Únie, medzi ktoré budú patriť európsky zákon, európsky rámcový zákon, európske nariadenie, európske rozhodnutie, odporúčania a stanoviská. 

Doposiaľ bola Európska únia označovaná ako celok tvorený členskými štátmi Európskych spoločenstiev zavedený Maastrichtskou zmluvou v súvislosti s budovaním hospodárskej a menovej únie. Európska únia nie je v súčasnosti z právneho hľadiska považovaná za medzinárodnú ani nadnárodnú organizáciou, nakoľko nedisponuje právnou subjektivitou. Nadnárodnou organizáciou označujeme len Európske spoločenstvo. Tento stav sa ale zmení po prijatí Zmluvy o Ústave. V článku I-6 Zmluvy o Ústave je obsiahnuté explicitné vyjadrenie, že Únia má právnu subjektivitu. Tým sa Únia stáva nadnárodnou organizáciou s právomocami, ktoré boli doteraz vykonávanými výlučne Európskymi spoločenstvami. Európska únia založená Zmluvou o Ústave je tak na základe jej článku IV-438 ods. 1 nástupcom Európskej únie založenej Zmluvou o Európskej únii a Európskeho spoločenstva.

4. 	Priama úprava práv alebo povinností fyzických osôb alebo právnických osôb: 
Hlava II obsahuje základné práva  a slobody ako aj občianstvo únie, články I-4, III-133,  III-151, III-156, III-161, III-162,... .

5. 	Kategória zmluvy podľa čl. 7 ods. 2 Ústavy Slovenskej republiky:
Slovenská republika môže medzinárodnou zmluvou, ktorá bola ratifikovaná a vyhlásená spôsobom ustanoveným zákonom, alebo na základe takej zmluvy preniesť výkon časti svojich práv na Európske spoločenstvá a Európsku úniu.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej Rady Slovenskej republiky):
medzinárodná zmluva o ľudských právach a základných slobodách a ktorá priamo zakladá práva a povinnosti fyzických aj právnických osôb

7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Vzhľadom na priamu použiteľnosť ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis. Zmluva o Ústave zruší a zároveň nahradí súčasné primárne právo EÚ, ktoré Slovenská republika vstupom do EÚ na základe Zmluvy o pristúpení k EÚ 2003 plne prevzala.